title: 2014/511/EU: Odluka Vijeća od 30. srpnja 2014. o imenovanju belgijskog člana Europskoga gospodarskog i socijalnog odbora

text:
               31.7.2014

               HR

               Službeni list Europske unije

               L 229/12

         ODLUKA VIJEĆA
   od 30. srpnja 2014.
   o imenovanju belgijskog člana Europskoga gospodarskog i socijalnog odbora

      (2014/511/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog belgijske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskoga gospodarskog i socijalnog odbora za razdoblje od 21. rujna 2010. do 20. rujna 2015. (1)

               (2)

               Mjesto člana Europskoga gospodarskog i socijalnog odbora postalo je slobodno istekom mandata g. Claudea ROLINA,

         DONIJELO JE OVU ODLUKU:
   Članak 1.
   G. Raymond COUMONT imenuje se članom Europskoga gospodarskog i socijalnog odbora do kraja tekućeg mandata, koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 30. srpnja 2014.

            Za Vijeće

            Predsjednik

         S. GOZI

      (1)  SL L 251, 25.9.2010., str. 8.


title: Odluka Vijeća (ZVSP) 2015/2431 od 21. prosinca 2015. o izmjeni Odluke Vijeća 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
               22.12.2015

               HR

               Službeni list Europske unije

               L 334/22

         ODLUKA VIJEĆA (ZVSP) 2015/2431
   od 21. prosinca 2015.
   o izmjeni Odluke Vijeća 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. srpnja 2014. donijelo Odluku 2014/512/ZVSP (1).

               (2)

               Europsko vijeće 19. ožujka 2015. postiglo je dogovor da će poduzeti potrebne mjere kako bi se trajanje mjera ograničavanja utvrđenih u Odluci 2014/512/ZVSP jasno povezalo s potpunom provedbom sporazumâ iz Minska.

               (3)

               Sporazumi iz Minska neće biti potpuno provedeni do 31. prosinca 2015. Odluku 2014/512/ZVSP stoga bi trebalo produljiti za daljnjih šest mjeseci kako bi se Vijeću omogućilo da dodatno procijeni provedbu tih sporazumâ.

               (4)

               Odluku 2014/512/ZVSP stoga bi trebalo izmijeniti u skladu s tim,

         DONIJELO JE OVU ODLUKU:
   Članak 1.
   Članak 9. stavak 1. prvi podstavak Odluke 2014/512/ZVSP zamjenjuje se sljedećim:

      „Ova se Odluka primjenjuje do 31. srpnja 2016.”

   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 21. prosinca 2015.

            Za Vijeće

            Predsjednik

         J. ASSELBORN

      (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).


title: Odluka (EU) 2015/2330 Europske središnje banke od 4. prosinca 2015. o izmjeni Odluke ESB/2014/53 o odobrenju količine izdavanja kovanica u 2015. (ESB/2015/41)

text:
               12.12.2015

               HR

               Službeni list Europske unije

               L 328/119

         ODLUKA (EU) 2015/2330 EUROPSKE SREDIŠNJE BANKE
   od 4. prosinca 2015.
   o izmjeni Odluke ESB/2014/53 o odobrenju količine izdavanja kovanica u 2015. (ESB/2015/41)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno njegov članak 128. stavak 2.,
   budući da:

               (1)

               Od 1. siječnja 1999. Europska središnja banka (ESB) ima isključivo pravo odobriti količine kovanica koje izdaju države članice čija je valuta euro.

               (2)

               Na temelju procjena potražnje za eurokovanicama u 2015. koje su države članice čija valuta je euro podnijele ESB-u, ESB odobrio je ukupnu količinu eurokovanica namijenjenih za optjecaj i numizmatičkih eurokovanica koje nisu namijenjene za optjecaj u 2015. u Odluci ESB/2014/53 (1).

               (3)

               Grčko Ministarstvo financija zatražilo je 1. listopada 2015. povećanje količine eurokovanica koju Grčka može izdati u 2015. s 13,3 milijuna eura na 52,7 milijuna eura, kako bi bili u mogućnosti odgovoriti na neočekivani porast potražnje za kovanicama.

               (4)

               ESB odobrava navedene zahtjeve za povećanjem količine eurokovanica namijenjenih za optjecaj koje Grčka može izdati u 2015.

               (5)

               Belgijsko Ministarstvo financija zatražilo je 2. listopada 2015. povećanje količine eurokovanica koju Belgija može izdati u 2015. s 0,8 milijuna eura na 65,8 milijuna eura, kako bi bili u mogućnosti odgovoriti na neočekivani porast potražnje za kovanicama.

               (6)

               ESB odobrava navedene zahtjeve za povećanjem količine eurokovanica namijenjenih za optjecaj koje Belgija može izdati u 2015.

               (7)

               Odluku ESB/2014/53 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Izmjena
   Tablica iz članka 1. Odluke ESB/2014/53 zamjenjuje se sljedećim:

                  (u milijunima eura)

                  Izdavanje kovanica namijenjenih za optjecaj i izdavanje numizmatičkih kovanica (koje nisu namijenjene za optjecaj) u 2015.

                  Belgija

                  65,8

                  Njemačka

                  529,0

                  Estonija

                  10,3

                  Irska

                  39,0

                  Grčka

                  52,7

                  Španjolska

                  301,4

                  Francuska

                  230,0

                  Italija

                  41,5

                  Cipar

                  10,0

                  Litva

                  120,7

                  Luksemburg

                  45,0

                  Malta

                  8,7

                  Nizozemska

                  52,5

                  Latvija

                  30,6

                  Austrija

                  248,0

                  Portugal

                  30,0

                  Slovenija

                  13,0

                  Slovačka

                  13,4

                  Finska

                  60,0”

   Članak 2.
   Stupanje na snagu
   Ova Odluka stupa na snagu na dan kada su o njoj obaviješteni adresati.
   Članak 3.
   Adresati
   Ova je Odluka upućena državama članicama čija je valuta euro.

      Sastavljeno u Frankfurtu na Majni 4. prosinca 2015.

            Predsjednik ESB-a

         Mario DRAGHI

      (1)  Odluka ESB/2014/53 od 11. prosinca 2014. o odobrenju količine izdavanja kovanica u 2015. (SL L 365, 19.12.2014., str. 163.).


title: Odluka Suda (EU) 2016/2386 od 20. rujna 2016. o pravilima sigurnosti primjenjivima na podatke ili dokazne elemente podnesene Općem sudu na temelju članka 105. njegova Poslovnika

text:
               24.12.2016

               HR

               Službeni list Europske unije

               L 355/5

         ODLUKA SUDA (EU) 2016/2386
   od 20. rujna 2016.
   o pravilima sigurnosti primjenjivima na podatke ili dokazne elemente podnesene Općem sudu na temelju članka 105. njegova Poslovnika
   SUD,
   uzimajući u obzir Poslovnik, a posebno njegov članak 190.a stavak 5.,
   budući da:

               (1)

               U skladu s člankom 105. stavcima 1. i 2. Poslovnika Općeg suda, glavna stranka u postupku može, samoinicijativno ili nastavno na mjeru izvođenja dokaza koju je donio Opći sud, podnijeti podatke ili dokazne elemente koji se odnose na sigurnost Europske unije ili jedne ili više njezinih država članica ili na vođenje njihovih međunarodnih odnosa. Stavcima 3. do 10. te odredbe predviđa se postupovno uređenje koje se primjenjuje na te podatke ili dokazne elemente.

               (2)

               Uzimajući u obzir osjetljivu i povjerljivu narav podataka ili dokaznih elemenata o kojima je riječ, provedba uređenja uspostavljenog člankom 105. Poslovnika Općeg suda zahtijeva uspostavu odgovarajućeg sigurnosnog sustava s ciljem jamčenja visoke razine zaštite tih podataka ili dokaznih elemenata.

               (3)

               U tu se svrhu sigurnosni sustav mora primijeniti na sve podatke ili dokazne elemente podnesene na temelju članka 105. stavka 1. ili 2. tog Poslovnika, koji su klasificirani podaci Europske unije i za koje je glavna stranka koja ih je podnijela upozorila da bi njihovo priopćavanje drugoj glavnoj stranci ugrozilo sigurnost Unije ili njezinih država članica ili vođenje njihovih međunarodnih odnosa, uključujući kad ti podaci ili dokazni elementi nisu klasificirani podaci Europske unije.

               (4)

               Kako bi se osigurala visoka razina zaštite tih podataka ili dokaznih elemenata, temeljna načela ili minimalni sigurnosni standardi za zaštitu tih podataka ili dokaznih elemenata nadahnjuju se onima koji se primjenjuju za zaštitu podataka klasificiranih kao SECRET UE/EU SECRET prema pravilima institucija Unije u području zaštite klasificiranih podataka Europske unije (KCUI), posebno onima koja su donijeli Vijeće Europske unije, Europski parlament i Europska komisija.

               (5)

               Podaci ili dokazni elementi podneseni na temelju članka 105. stavka 1. ili 2. Poslovnika Općeg suda predmet su posebnog označivanja na Sudu Europske unije pod nazivom „FIDUCIA”, koje određuje sigurnosni sustav koji se na njih primjenjuje tijekom cijelog postupka pred Općim sudom i, u slučaju žalbe, pred Sudom. Označivanje oznakom FIDUCIA i uklanjanje te oznake nemaju utjecaja na klasifikaciju podataka priopćenih Općem sudu.

               (6)

               Pristup podacima FIDUCIA osigurava se uz poštovanje načela nužnosti pristupa podacima,

         ODLUČUJE:
   Članak 1.
   Definicije
   Za potrebe ove odluke primjenjuju se sljedeće definicije:

               (a)

               „tijelo za sigurnost” znači tijelo odgovorno za sigurnost Suda Europske unije koje odredi taj sud, a koje može u cijelosti ili djelomično delegirati provedbu zadaća predviđenih ovom odlukom;

               (b)

               „ured FIDUCIA” znači ured Suda Europske unije koji osigurava vođenje podataka FIDUCIA;

               (c)

               „posjednik” znači osoba koja je odgovarajuće ovlaštena za posjedovanje podatka FIDUCIA, na temelju dokazane nužnosti pristupa podacima, i koja stoga treba osigurati njegovu zaštitu;

               (d)

               „dokument” znači svaki podatak, bez obzira na oblik ili fizičke značajke;

               (e)

               „podatak” znači svaki pisani ili usmeni podatak, bez obzira na medij ili autora;

               (f)

               „klasificirani podaci Europske unije” (KCUI) znači svaki podatak ili svaki materijal koji je kao takav identificiran prema sigurnosnoj klasifikaciji Europske unije na temelju pravila primjenjivih u tom području u okviru institucija Unije, a koji je obuhvaćen jednom od sljedećih razina klasifikacije:

                           —

                           TRÈS SECRET UE/EU TOP SECRET,

                           —

                           SECRET UE/EU SECRET,

                           —

                           CONFIDENTIEL UE/EU CONFIDENTIAL,

                           —

                           RESTREINT UE/EU RESTRICTED;

               (g)

               „podatak FIDUCIA” znači svaki podatak koji nosi oznaku FIDUCIA;

               (h)

               „postupanje” s podatkom FIDUCIA znači sve radnje kojima podaci FIDUCIA mogu biti podvrgnuti tijekom cijelog postupka pred Sudom. To su, primjerice, njihovo upisivanje, uvid u te podatke, njihov nastanak, umnažanje, pohranjivanje, vraćanje i uništavanje.

         Članak 2.
   Predmet i područje primjene
   1.   Ova odluka utvrđuje temeljna načela i minimalne sigurnosne standarde za zaštitu podataka FIDUCIA u okviru postupka pred Sudom.
   2.   Ta temeljna načela i minimalni sigurnosni standardi primjenjuju se na sve podatke FIDUCIA kao i na svaku pisanu ili usmenu upotrebu i njihove primjerke koji su prema potrebi stvoreni u skladu s pravilima sigurnosti utvrđenima u ovoj odluci.
   Članak 3.
   Načini podnošenja i vraćanja
   U svrhu provedbe sustava predviđenog ovom odlukom:

               —

               glavna stranka obavještava tajništvo Općeg suda o danu podnošenja podataka ili dokaznih elemenata na temelju članka 105. stavka 1. ili 2. Poslovnika Općeg suda,

               —

               glavna stranka, uz pratnju predstavnika tajništva Općeg suda, dužna je podnijeti podatke ili dokazne elemente na temelju članka 105. stavka 1. ili 2. tog Poslovnika pri uredu FIDUCIA u vremenu u kojem je tajništvo otvoreno za javnost,

               —

               glavna stranka koja je podnijela podatke ili dokazne elemente na temelju članka 105. stavka 1. ili 2. Poslovnika Općeg suda dužna ih je preuzeti pri uredu FIDUCIA, u prisutnosti predstavnika tajništva Općeg suda, kad ne odobrava njihovo priopćavanje na temelju članka 105. stavka 4. tog Poslovnika, odmah po njihovu povlačenju u skladu s člankom 105. stavkom 7. tog Poslovnika ili odmah po isteku roka iz članka 56. prvog stavka Statuta Suda Europske unije, osim ako je u tom roku podnesena žalba,

               —

               ako je u roku iz članka 56. prvog stavka Statuta Suda Europske unije protiv odluke Općeg suda podnesena žalba, podaci ili dokazni elementi podneseni u okviru tog postupka na temelju članka 105. stavka 1. ili 2. Poslovnika Općeg suda stavljaju se na raspolaganje Sudu. U tu svrhu tajnik Općeg suda odmah nakon što je obaviješten o postojanju žalbe tajniku Suda upućuje dopis kojim ga obavještava o tome da su podaci ili dokazni elementi o kojima je riječ stavljeni na raspolaganje Sudu. Tajnik Općeg suda istodobno obavještava tijelo za sigurnost o tome da podatke ili dokazne elemente o kojima je riječ treba staviti na raspolaganje Sudu bez fizičkog premještanja tih podataka ili dokaznih elemenata. Taj podatak upisuje ured FIDUCIA. Glavna stranka koja je podnijela te podatke ili dokazne elemente dužna ih je preuzeti pri uredu FIDUCIA, u prisutnosti predstavnika tajništva Suda, odmah po dostavi odluke kojom se završava žalbeni postupak, osim u slučaju vraćanja predmeta Općem sudu na ponovno suđenje,

               —

               u slučaju vraćanja predmeta Općem sudu, Sud podatke ili dokazne elemente o kojima je riječ stavlja na raspolaganje Općem sudu odmah po dostavi odluke kojom se završava žalbeni postupak. U tu svrhu tajnik Suda tajniku Općeg suda upućuje dopis kojim ga obavještava o tome da su podaci ili dokazni elementi o kojima je riječ stavljeni na raspolaganje Općem sudu. Tajnik Suda istodobno obavještava tijelo za sigurnost o tome da podatke ili dokazne elemente o kojima je riječ treba staviti na raspolaganje Općem sudu bez fizičkog premještanja tih podataka ili dokaznih elemenata. Taj podatak upisuje ured FIDUCIA. Glavna stranka koja je podnijela te podatke ili dokazne elemente dužna ih je preuzeti pri uredu FIDUCIA, u prisutnosti predstavnika tajništva Općeg suda, odmah po isteku roka iz članka 56. prvog stavka Statuta Suda Europske unije, osim ako je u tom roku podnesena žalba.

         Članak 4.
   Oznaka FIDUCIA
   1.   Oznaku FIDUCIA ured FIDUCIA stavlja na sve podatke ili dokazne elemente podnesene u skladu s člankom 105. stavkom 1. ili 2. Poslovnika Općeg suda.
   2.   Oznaku FIDUCIA ured FIDUCIA stavlja i na svaki podatak koji u cijelosti ili djelomično preuzima sadržaj podataka ili dokaznih elemenata podnesenih u skladu s člankom 105. stavkom 1. ili 2. tog Poslovnika kao i na svaki primjerak tih podataka ili dokaznih elemenata.
   3.   Oznaku FIDUCIA ured FIDUCIA stavlja i na dokumente i upisnike koje izradi ured FIDUCIA na temelju ove odluke čije bi neovlašteno otkrivanje moglo ugroziti sigurnost Unije ili jedne ili više njezinih država članica ili vođenje njihovih međunarodnih odnosa.
   4.   Oznaka FIDUCIA stavlja se vidljivo na sve stranice i nosače podataka FIDUCIA.
   5.   Stavljanje oznake FIDUCIA i uklanjanje te oznake, pod uvjetima iz Priloga III., ne utječe na klasifikaciju podataka priopćenih Općem sudu.
   Članak 5.
   Zaštita podataka FIDUCIA
   1.   Zaštita podataka FIDUCIA jednaka je onoj koja se osigurava za KCUI SECRET UE/EU SECRET u skladu s pravilima primjenjivima u okviru institucija Unije u području zaštite KCUI-ja.
   2.   Posjednik svakog podatka FIDUCIA dužan ga je čuvati u skladu s ovom odlukom.
   Članak 6.
   Upravljanje rizicima sigurnosti
   1.   Rizicima koji prijete podacima FIDUCIA upravlja se u okviru postupka analize rizika koji ima za cilj utvrditi poznate rizike koji prijete sigurnosti, odrediti mjere sigurnosti koje omogućuju smanjenje tih rizika na prihvatljivu razinu u skladu s temeljnim načelima i minimalnim standardima propisanima ovom odlukom i primijeniti te mjere. Djelotvornost tih mjera predmet je stalne ocjene tijela za sigurnost.
   2.   Mjere sigurnosti za zaštitu podataka FIDUCIA tijekom cijelog postupka pred Sudom prilagođene su osobito obliku u kojem se nalaze podaci ili materijali o kojima je riječ kao i njihovu opsegu, okruženju i strukturi prostorija ureda FIDUCIA kao i prijetnji procijenjenoj na lokalnoj razini koju predstavljaju zlonamjerne i/ili kriminalne aktivnosti, uključujući špijuniranje, sabotiranje i terorizam.
   3.   Unutarnji plan Suda Europske unije za slučaj nužde uzima u obzir potrebu zaštite podataka FIDUCIA u slučaju nužde kako bi se spriječio neovlašten pristup i otkrivanje kao i gubitak cjelovitosti i dostupnosti.
   4.   Preventivne mjere i mjere povratka na operativne uvjete koje imaju za cilj ograničiti utjecaj prekida i ozbiljnih incidenata na postupanje i pohranjivanje podataka FIDUCIA predviđene su unutarnjim planom Suda Europske unije za slučaj nužde.
   Članak 7.
   Mjere sigurnosti koje se odnose na osobe
   1.   Pristup podacima FIDUCIA može se odobriti samo osobama:

               —

               kojima je nužan pristup podacima,

               —

               kojima je odobren pristup podacima FIDUCIA, uz iznimku iz stavka 2. ovog članka, i

               —

               koje su upoznate sa svojim odgovornostima.

         2.   Suci i nezavisni odvjetnici Suda ovlašteni su pristupiti podacima FIDUCIA na temelju same svoje funkcije.
   3.   Postupak koji ima za cilj odrediti može li se dužnosniku ili drugom službeniku Suda Europske unije, uzimajući u obzir njegovu lojalnost, vjerodostojnost i pouzdanost, odobriti pristup podacima FIDUCIA propisan je u Prilogu I.
   4.   Prije nego što im je odobren pristup podacima FIDUCIA i nakon toga u redovnim vremenskim razmacima, sve osobe o kojima je riječ upoznaje se s njihovim odgovornostima u području zaštite podataka FIDUCIA u skladu s ovom odlukom i one te odgovornosti prihvaćaju u pisanom obliku.
   Članak 8.
   Fizička sigurnost
   1.   „Fizička sigurnost” znači primjena fizičkih i tehničkih mjera zaštite radi sprečavanja neovlaštenog pristupa podacima FIDUCIA.
   2.   Fizičke mjere sigurnosti namijenjene su sprečavanju svakog tajnog ili nasilnog upada u prostorije ureda FIDUCIA, stvaranju odvraćajućeg učinka, sprečavanju i otkrivanju neovlaštenih radnji kao i omogućavanju utvrđivanja razlike između osoba ovlaštenih za pristup podacima FIDUCIA i onih koje to nisu u skladu s načelom nužnosti pristupa podacima. Te se mjere određuju na temelju postupka upravljanja rizicima.
   3.   Mjere sigurnosti uspostavljaju se za prostorije ureda FIDUCIA u kojima se postupa s podacima FIDUCIA i u kojima se oni pohranjuju. Te mjere imaju za cilj osigurati zaštitu jednaku onoj koju uživaju podaci KCUI SECRET UE/EU SECRET u skladu s pravilima koja se primjenjuju u okviru institucija Unije u području zaštite KCUI-ja. Nijedan podatak FIDUCIA ne može se pohraniti niti se u njega može izvršiti uvid izvan prostorija ureda FIDUCIA stvorenih u tu svrhu u zoni koja je sama osigurana.
   4.   Za zaštitu podataka FIDUCIA upotrebljavaju se jedino oprema i sustavi koji su u skladu s pravilima koja se primjenjuju u okviru institucija Unije u području zaštite KCUI-ja.
   5.   Odredbe za provedbu ovog članka nalaze se u Prilogu II.
   Članak 9.
   Upravljanje podacima FIDUCIA
   1.   „Upravljanje podacima FIDUCIA” znači primjena upravnih mjera koje imaju za cilj zaštitu podataka FIDUCIA tijekom cijelog postupka pred Sudom i njihov nadzor kako bi se pridonijelo sprečavanju i otkrivanju kompromitacije ili namjernog ili slučajnog gubitka tih podataka.
   2.   Mjere upravljanja podacima FIDUCIA osobito se odnose na upisivanje, uvid, nastanak, umnažanje, pohranjivanje, vraćanje i uništavanje podataka FIDUCIA.
   3.   Prilikom njihova primitka i prije svakog postupanja s njima, podatke FIDUCIA upisuje ured FIDUCIA.
   4.   Prostorije ureda FIDUCIA predmet su redovite provjere tijela za sigurnost.
   5.   Odredbe za provedbu ovog članka nalaze se u Prilogu III.
   Članak 10.
   Zaštita podataka FIDUCIA s kojima se postupa elektronički
   1.   Informacijski i komunikacijski sustavi (računala i periferna oprema) koji se upotrebljavaju za postupanje s podacima FIDUCIA smješteni su u prostorijama ureda FIDUCIA. Izolirani su od svih informatičkih mreža.
   2.   Mjere sigurnosti provode se kako bi se informacijska oprema koja se upotrebljava za postupanje s podacima FIDUCIA zaštitila od kompromitacije podataka nenamjernim elektromagnetskim emisijama (mjere sigurnosti jednake onima koje se provode za KCUI SECRET UE/EU SECRET u skladu s pravilima primjenjivima u okviru institucija Unije u području zaštite KCUI-ja).
   3.   Informacijski i komunikacijski sustavi predmet su homologacije koju obavlja tijelo za sigurnost, koje osigurava da su oni u skladu s pravilima primjenjivima u okviru institucija Unije u području zaštite KCUI-ja.
   4.   Odredbe za provedbu ovog članka nalaze se u Prilogu IV.
   Članak 11.
   Sigurnost u slučaju vanjske intervencije
   1.   „Sigurnost u slučaju vanjske intervencije” znači primjena mjera koje imaju za cilj zajamčiti zaštitu podataka FIDUCIA od strane ugovaratelja koji moraju intervenirati u okviru održavanja informacijskih i komunikacijskih sustava izoliranih od informatičke mreže ili prilikom intervencije koja zahtijeva hitno premještanje podataka FIDUCIA kako bi ih se smjestilo na sigurno mjesto.
   2.   Tijelo za sigurnost može ugovarateljima registriranima u državi članici povjeriti obavljanje zadaća koje znače ili zahtijevaju, na temelju ugovora, pristup podacima FIDUCIA.
   3.   Tijelo za sigurnost osigurava da su prilikom dodjele ugovora ispunjeni i u ugovoru spomenuti minimalni sigurnosni standardi predviđeni ovom odlukom.
   4.   Članovi ugovarateljeva osoblja mogu pristupiti podacima FIDUCIA samo nakon što ih je u tu svrhu ovlastilo tijelo za sigurnost na temelju sigurnosne ovlasti za osoblje koju je izdalo nacionalno tijelo za sigurnost ili bilo koje drugo tijelo za sigurnost nadležno u skladu s nacionalnim zakonskim ili drugim odredbama.
   5.   Odredbe za provedbu ovog članka nalaze se u Prilogu V.
   Članak 12.
   Zabrana digitalne distribucije, priopćavanja i razmjene podataka FIDUCIA
   1.   Podaci FIDUCIA ni u kojem se slučaju ne distribuiraju digitalno.
   2.   Sud ne prosljeđuje podatke FIDUCIA ni institucijama, tijelima, uredima ili agencijama Unije, ni državama članicama, ni drugim strankama u postupku, ni trećim osobama.
   Članak 13.
   Povrede sigurnosti i kompromitiranost podataka FIDUCIA
   1.   Povreda sigurnosti je radnja ili propust osobe koji je u suprotnosti s pravilima sigurnosti propisanima ovom odlukom.
   2.   Kompromitiranost postoji kad su nakon povrede sigurnosti podaci FIDUCIA u cijelosti ili djelomično otkriveni osobama koje nisu ovlaštene ili se ne smatraju ovlaštenima.
   3.   Svaka povreda sigurnosti, stvarna ili pretpostavljena, odmah se priopćava tijelu za sigurnost.
   4.   Kad je dokazano ili postoje razumni razlozi za pretpostavku da su podaci kompromitirani ili izgubljeni, tijelo za sigurnost u uskoj suradnji s predsjednikom i tajnikom Suda poduzima sve prikladne mjere u skladu s primjenjivim odredbama kako bi:

               (a)

               o tome obavijestilo glavnu stranku koja je podnijela podatke ili dokazne elemente o kojima je riječ;

               (b)

               od nadležnog tijela zatražilo pokretanje upravne istrage;

               (c)

               procijenilo eventualno prouzročenu štetu za sigurnost Unije ili jedne ili više njezinih država članica ili za vođenje njihovih međunarodnih odnosa;

               (d)

               spriječilo ponavljanje događaja; i

               (e)

               obavijestilo nadležna tijela o poduzetim mjerama.

         5.   Svakoj osobi odgovornoj za povredu pravila sigurnosti propisanih ovom odlukom mogu se izreći disciplinske sankcije u skladu s primjenjivim odredbama. Svakoj osobi odgovornoj za kompromitaciju ili gubitak podataka FIDUCIA mogu se izreći disciplinske sankcije i/ili se protiv nje može pokrenuti sudski postupak u skladu s primjenjivim odredbama.
   Članak 14.
   Organizacija sigurnosti unutar Suda
   1.   Ured FIDUCIA provodi zaštitu podataka FIDUCIA u skladu s ovom odlukom.
   2.   Tijelo za sigurnost odgovorno je za pravilnu primjenu ove odluke. U tom smislu tijelo za sigurnost:

               (a)

               primjenjuje sigurnosnu politiku Suda Europske unije i redovito je preispituje;

               (b)

               nadzire provedbu ove odluke od strane ureda FIDUCIA;

               (c)

               prema potrebi osigurava istragu, u skladu s uvjetima predviđenima člankom 13., o svakoj stvarnoj ili pretpostavljenoj kompromitaciji ili gubitku podataka FIDUCIA;

               (d)

               provodi redovitu provjeru sigurnosnih sustava namijenjenih osiguranju zaštite podataka FIDUCIA u prostorijama ureda FIDUCIA.

         Članak 15.
   Praktične odredbe za provedbu
   Praktične odredbe za provedbu ove odluke donosi tijelo za sigurnost u dogovoru s tajnikom Suda.
   Članak 16.
   Stupanje na snagu
   Ova odluka stupa na snagu dan nakon objave u Službenom listu Europske unije.

      U Luxembourgu 20. rujna 2016.

            Tajnik

         A. CALOT ESCOBAR

            Predsjednik

         K. LENAERTS

      PRILOG I.

         MJERE SIGURNOSTI U ODNOSU NA OSOBE

                  1.

                  Ovaj prilog propisuje odredbe za provedbu članka 7. Odluke.

                  2.

                  Tajnik Suda popisuje, u mjeri u kojoj se to na njega odnosi i u mjeri u kojoj je to krajnje nužno, radna mjesta kojima je nužan pristup podacima FIDUCIA i koja stoga zahtijevaju da su dužnosnici i drugi službenici na tim radnim mjestima ovlašteni pristupiti podacima FIDUCIA.

                  3.

                  S ciljem dodjele odobrenja pristupa podacima FIDUCIA, ured FIDUCIA prosljeđuje sigurnosni upitnik koji ispunjava dužnosnik ili drugi službenik o kojem je riječ nacionalnom tijelu za sigurnost države članice koje je zainteresirana osoba državljanin ili bilo kojem drugom nadležnom nacionalnom tijelu, utvrđenom u pravilima primjenjivima u okviru institucija Unije u području zaštite KCUI-ja (u daljnjem tekstu: nadležni NTS) i zahtijeva da se provede sigurnosna provjera za razinu klasifikacije SECRET UE/EU SECRET.

                  4.

                  Nakon sigurnosne provjere u skladu s odredbama zakona i drugih propisa na snazi u državi članici o kojoj je riječ, nadležni NTS uredu FIDUCIA dostavlja zaključke provjere o kojoj je riječ.

                  5.

                  Ako je nakon sigurnosne provjere nadležni NTS dobio osiguranje da ne postoje nepovoljni podaci koji mogu dovesti u sumnju lojalnost, vjerodostojnost i pouzdanost zainteresirane osobe, nadležno tijelo za imenovanje (TZI) toj osobi može dati odobrenje za pristup podacima FIDUCIA.

                  6.

                  Ako nakon sigurnosne provjere osiguranje iz stavka 5. nije dobiveno, TZI o tome obavještava zainteresiranu osobu. U takvom slučaju ured FIDUCIA, prema uputi TZI-ja, može od nadležnog NTS-a zatražiti sva dodatna objašnjenja koja može dati u skladu sa svojim nacionalnim zakonskim i drugim odredbama. U slučaju potvrde rezultata sigurnosne provjere, odobrenje za pristup podacima FIDUCIA ne dodjeljuje se.

                  7.

                  Odobrenje za pristup podacima FIDUCIA vrijedi pet godina. Ono se opoziva kad osoba o kojoj je riječ napusti radno mjesto koje zahtijeva pristup podacima FIDUCIA ili kad TZI ocijeni da postoje razlozi koji opravdavaju opoziv odobrenja.

                  8.

                  Odobrenje za pristup podacima FIDUCIA može se produljiti u skladu s postupkom iz stavaka 3. do 5.

                  9.

                  Ured FIDUCIA vodi upisnik odobrenja za pristup podacima FIDUCIA.

                  10.

                  Ako je ured FIDUCIA upoznat s podacima u vezi sa sigurnosnim rizikom povezanim s osobom koja je nositelj odobrenja za pristup podacima FIDUCIA, ured FIDUCIA o tome obavještava nadležni NTS i TZI može suspendirati pristup podacima FIDUCIA ili opozvati odobrenje za pristup tim podacima.

                  11.

                  U slučaju hitnosti, TZI može, nakon savjetovanja s NTS-om i ako rezultati provedenih privremenih provjera pokazuju da ne postoje nepovoljni podaci, privremeno dodijeliti dužnosnicima i drugim službenicima o kojima je riječ odobrenje za pristup podacima FIDUCIA. To privremeno odobrenje vrijedi do završetka postupka iz stavaka 3. do 5., ali najviše šest mjeseci od dana podnošenja zahtjeva za sigurnosnu provjeru pri nadležnom NTS-u.

                  12.

                  Prije nego što im se dodijeli pristup podacima FIDUCIA, osobe koje su za to ovlaštene pohađaju tečaj koji ima za cilj omogućiti im preuzimanje odgovornosti u postupanju s podacima FIDUCIA. Odobrenje za pristup podacima FIDUCIA stječe učinak tek nakon tog tečaja i nakon pisanog prihvaćanja odgovornosti.

      PRILOG II.

         FIZIČKA SIGURNOST

      I.   UVOD

                  1.

                  Ovaj prilog propisuje odredbe za provedbu članka 8. Odluke. Predviđa minimalna pravila za fizičku zaštitu prostorija ureda FIDUCIA u kojima se pohranjuju podaci FIDUCIA i s njima postupa.

                  2.

                  Mjere fizičke sigurnosti imaju za cilj spriječiti neovlašten pristup podacima FIDUCIA:

                              (a)

                              jamčenjem da se s podacima FIDUCIA pravilno postupa i da ih se pravilno pohranjuje;

                              (b)

                              omogućavanjem uspostave razlike između osoba koje su ovlaštene za pristup podacima FIDUCIA u skladu s načelom nužnosti pristupa podacima i onih koje to nisu;

                              (c)

                              odvraćajućim učinkom, sprečavanjem i otkrivanjem neovlaštenih radnji; i

                              (d)

                              sprečavanjem ili odgađanjem svakog tajnog ili nasilnog upada u prostorije ureda FIDUCIA.

                  3.

                  Mjere fizičke sigurnosti biraju se ovisno o ocjeni prijetnji za podatke FIDUCIA. Te mjere uzimaju u obzir okruženje i strukturu prostorija ureda FIDUCIA. Tijelo za sigurnost određuje stupanj sigurnosti koji treba postići za svaku od sljedećih fizičkih mjera:

                              (a)

                              barijeru na perimetru koja čuva granice zone koja se mora štititi;

                              (b)

                              sustav otkrivanja upada koji je povezan sa zapovjednim mjestom za sigurnost Suda Europske unije;

                              (c)

                              sustav nadzora pristupa koji se obavlja elektroničkim ili elektromehaničkim sredstvima i kojim upravlja član sigurnosnog osoblja;

                              (d)

                              sigurnosno osoblje koje je obučeno, nadzirano i ovlašteno za pristup podacima FIDUCIA;

                              (e)

                              sustav videonadzora kojim upravlja sigurnosno osoblje i koji je povezan sa sustavom otkrivanja upada i sustavom nadzora pristupa;

                              (f)

                              sigurnosnu rasvjetu koja osigurava djelotvoran izravni nadzor ili nadzor putem sustava videonadzora;

                              (g)

                              svaku drugu prikladnu fizičku mjeru s ciljem odvraćajućeg učinka u odnosu na neovlašten pristup ili otkrivanja takvog pristupa ili sprečavanja konzultacije, gubitka ili pogoršanja podatka FIDUCIA.

            II.   PROSTORIJE ZA POHRANU I UVID U PODATKE FIDUCIA

         Uspostava fizički zaštićenih prostorija za pohranu i konzultiranje

                  4.

                  Zaštićene prostorije uspostavljaju se s ciljem pohranjivanja i izvršavanja uvida u podatke FIDUCIA. Podaci FIDUCIA mogu se pohraniti i u njih je moguće izvršiti uvid samo u prostorijama ureda FIDUCIA koje su u svim aspektima u skladu s pravilima primjenjivima u okviru institucija Unije u području zaštite KCUI-ja.

                  5.

                  U tim prostorijama pohranjivanje podataka FIDUCIA osigurava se u sigurnosnim ormarima koji su također u svim aspektima u skladu s pravilima primjenjivima u okviru institucija Unije u području zaštite KCUI-ja.

                  6.

                  Nikakav komunikacijski sustav (telefon ili drugi elektronički uređaj) ne smije se unijeti u prostorije ureda FIDUCIA.

                  7.

                  Prostorija za sastanke ureda FIDUCIA zaštićena je od prisluškivanja. Nad njom se redovito provode provjere elektroničke sigurnosti.

         Pristup prostorijama za pohranu i konzultiranje

                  8.

                  Pristup prostorijama ureda FIDUCIA nadzire se sigurnosnim vratima za identifikaciju pod videonadzorom.

                  9.

                  Osobe koje su ovlaštene za pristup podacima FIDUCIA i osobe za koje se smatra da su za to ovlaštene mogu pristupiti prostorijama ureda FIDUCIA kako bi izvršile uvid u podatke FIDUCIA u skladu s uvjetima iz članka 7. stavaka 1. i 2. ove odluke.

                  10.

                  Tijelo za sigurnost iznimno može izdati odobrenje za pristup neovlaštenim osobama čija je intervencija u prostorije ureda FIDUCIA nužna, pod uvjetom da pristup tim prostorijama ne znači pristup podacima FIDUCIA, koji će ostati zaštićeni od pogleda u sigurnosnim ormarima. Pristup tih osoba može se provesti samo uz pratnju i stalan nadzor osobe iz ureda FIDUCIA koja je ovlaštena za pristup podacima FIDUCIA.

                  11.

                  Svi pristupi prostorijama ureda FIDUCIA upisuju se u upisnik pristupa. Taj se upisnik vodi na radnoj stanici koja je smještena u tim prostorijama. Informacijski i komunikacijski sustav koji se u tu svrhu koristi u skladu je sa zahtjevima sigurnosti utvrđenima člankom 10. Odluke kao i Prilogom IV.

                  12.

                  Mjere zaštite kojima je podvrgnuta pisana upotreba podataka FIDUCIA primjenjuju se u slučaju usmene upotrebe tih istih podataka.

            III.   NADZOR KLJUČEVA I KOMBINACIJA KORIŠTENIH ZA ZAŠTITU PODATAKA FIDUCIA

                  13.

                  Tijelo za sigurnost određuje postupke upravljanja ključevima i kombinacijama za prostorije ureda FIDUCIA i sigurnosne ormare. Ti postupci štite od neovlaštenog pristupa.

                  14.

                  Kombinacije mora zapamtiti što manji broj osoba koje ih trebaju znati. Kombinacije za sigurnosne ormare koji služe za pohranu podataka FIDUCIA moraju se promijeniti:

                              (a)

                              prilikom dobivanja novih ormara;

                              (b)

                              prilikom svake promjene osoblja koje zna kombinaciju;

                              (c)

                              u slučaju stvarne ili pretpostavljene kompromitacije;

                              (d)

                              ako je brava bila predmet održavanja ili popravka;

                              (e)

                              najmanje svakih dvanaest mjeseci.

                  15.

                  Tehnička oprema namijenjena fizičkoj zaštiti podataka FIDUCIA u skladu je s pravilima primjenjivima u okviru institucija Unije u području zaštite KCUI-ja. Tijelo za sigurnost odgovorno je za poštovanje tih pravila.

                  16.

                  Tehnička oprema redovito se provjerava i održava. Održavanje uzima u obzir rezultate provjere kako bi se zajamčilo trajno optimalno funkcioniranje opreme.

                  17.

                  Prilikom svake provjere valja ponovno ocijeniti djelotvornost različitih mjera sigurnosti i sigurnosnog sustava u cijelosti.

      PRILOG III.

         UPRAVLJANJE PODACIMA FIDUCIA

      I.   UVOD

                  1.

                  Ovaj prilog propisuje odredbe za provedbu članka 9. Odluke. Predviđa upravne mjere za zaštitu podataka FIDUCIA tijekom cijelog postupka pred Sudom i za njihov nadzor s ciljem doprinosa sprečavanju i otkrivanju kompromitacije ili namjernog ili slučajnog gubitka tih podataka.

            II.   UPISNIK PODATAKA FIDUCIA

                  2.

                  Uspostavlja se upisnik podataka FIDUCIA. Taj upisnik vodi ured FIDUCIA na radnoj stanici smještenoj u prostorijama ureda FIDUCIA. Informacijski i komunikacijski sustav korišten u svrhu vođenja tog upisnika u skladu je sa zahtjevima sigurnosti utvrđenima člankom 10. Odluke kao i Prilogom IV.

            III.   UPISIVANJE PODATAKA FIDUCIA

                  3.

                  Za potrebe ove odluke upisivanje za potrebe sigurnosti (u daljnjem tekstu: upisivanje) znači primjena postupaka koji omogućuju čuvanje traga o životnom vijeku podatka FIDUCIA, uključujući njegovo uništenje.

                  4.

                  Upisivanje podataka FIDUCIA osigurava ured FIDUCIA.

                  5.

                  Ured FIDUCIA automatski stavlja oznaku FIDUCIA na podatke ili dokazne elemente podnesene na temelju članka 105. stavka 1. ili 2. Poslovnika Općeg suda. Ured FIDUCIA upisuje podatak FIDUCIA u upisnik podataka FIDUCIA.

                  6.

                  Ured FIDUCIA sastavlja izvještaj koji se prilaže upisniku podataka FIDUCIA navodeći okolnosti primitka podatka. S njim se potom postupa prema pravilima utvrđenima u prethodnom stavku.

                  7.

                  Upisivanje u skladu sa stavcima 5. i 6. podatka FIDUCIA u upisnik podataka FIDUCIA provodi se ne dovodeći u pitanje upisivanje u svrhu postupka koje provedu osobe koje su bile ovlaštene pristupiti podacima FIDUCIA u tajništvu.

            IV.   UPRAVLJANJE PODACIMA FIDUCIA

         Označivanje

                  8.

                  Ako je KCUI ili bilo koji drugi podatak za koji je upozoreno da bi njegovo priopćavanje ugrozilo sigurnost Unije ili jedne ili više njezinih država članica ili vođenje njihovih međunarodnih odnosa podnesen na temelju članka 105. stavka 1. ili 2. Poslovnika Općeg suda, ured FIDUCIA na njega stavlja oznaku FIDUCIA.

                  9.

                  Oznaka FIDUCIA stavlja se jasno i pravilno na svaki dio dokumenta, neovisno o obliku u kojem se podatak nalazi: papirnati, audio, elektronički ili drugi oblik.

         Stvaranje podatka FIDUCIA

                  10.

                  Samo osoba koja je ovlaštena za pristup podacima FIDUCIA ili osoba za koju se smatra da je za to ovlaštena može stvoriti podatak FIDUCIA kako je on definiran člankom 4. stavcima 2. i 3. ove odluke.

                  11.

                  Svaki podatak koji je stvoren kao FIDUCIA ured FIDUCIA upisuje u upisnik podataka FIDUCIA.

                  12.

                  Svaki podatak koji je stvoren kao FIDUCIA podvrgnut je svim pravilima o postupanju s podacima FIDUCIA, kako su utvrđena ovom odlukom i njezinim prilozima.

         Uklanjanje oznake FIDUCIA

                  13.

                  Podaci FIDUCIA gube svoju oznaku u dvama slučajevima:

                              (a)

                              kad glavna stranka koja je podnijela podatak FIDUCIA odobri njegovo prosljeđivanje drugoj glavnoj stranci, podatak koji je prvotno proslijeđen kao i svi podaci stvoreni na osnovi tog podatka gube svoju oznaku FIDUCIA;

                              (b)

                              kad se podatak FIDUCIA vrati glavnoj stranci koja ga je podnijela.

                  14.

                  Oznaku uklanja ured FIDUCIA, koji to uklanjanje upisuje u upisnik podataka FIDUCIA.

                  15.

                  Uklanjanje oznake FIDUCIA ne podrazumijeva deklasifikaciju KCUI-ja.

            V.   UMNOŽAVANJE PODATAKA FIDUCIA

                  16.

                  Podaci FIDUCIA ne smiju se umnožavati, osim ako je to nužno. U potonjem slučaju umnožavanje provodi ured FIDUCIA, koji primjerke numerira i upisuje.

                  17.

                  Primjerci su podvrgnuti svim pravilima sigurnosti utvrđenima ovom odlukom i njezinim prilozima.

            VI.   UNIŠTAVANJE PODATAKA FIDUCIA

                  18.

                  Kad su podaci ili dokazni elementi koji su podneseni u skladu s člankom 105. stavkom 1. ili 2. Poslovnika Općeg suda vraćeni glavnoj stranci koja ih je podnijela, svi podaci koji u cijelosti ili djelomično preuzimaju sadržaj tih podataka ili dokaznih elemenata kao i eventualni primjerci uništavaju se.

                  19.

                  Uništavanje podataka FIDUCIA iz stavka 18. provodi ured FIDUCIA primjenom metoda koje su u skladu s pravilima primjenjivima u okviru institucija Unije u području zaštite KCUI-ja kako bi se spriječila njihova potpuna ili djelomična rekonstrukcija.

                  20.

                  Uništavanje podataka FIDUCIA iz stavka 18. provodi se u prisutnosti svjedoka koji je ovlašten za pristup podacima FIDUCIA.

                  21.

                  Ured FIDUCIA sastavlja zapisnik o uništavanju.

                  22.

                  Zapisnik o uništavanju prilaže se upisniku podataka FIDUCIA. Jedan primjerak prosljeđuje se glavnoj stranci koja je podnijela dokument o kojem je riječ.

      PRILOG IV.

         ZAŠTITA PODATAKA FIDUCIA S KOJIMA SE POSTUPA ELEKTRONIČKI

                  1.

                  Ovaj prilog propisuje odredbe za provedbu članka 10.

                  2.

                  S podacima FIDUCIA može se postupati samo na elektroničkim uređajima (radne stanice, pisači, fotokopirni uređaji) koji nisu povezani s informatičkom mrežom i koji su smješteni u prostorijama ureda FIDUCIA.

                  3.

                  Svi elektronički uređaji koji se upotrebljavaju za postupanje s podacima FIDUCIA moraju biti u skladu s pravilima primjenjivima u okviru institucija Unije u području zaštite KCUI-ja. Sigurnost tih uređaja osigurava se tijekom cijelog njihova životnog vijeka.

                  4.

                  Svaka moguća veza na internet (LAN, WLAN, Bluetooth itd.) trajno je isključena.

                  5.

                  Radne stanice opremljene su odgovarajućom antivirusnom zaštitom. Ažuriranja antivirusne zaštite obavljaju se CD-ROM-om ili USB diskom koji se upotrebljavaju isključivo u tu svrhu.

                  6.

                  Memorije pisača i fotokopirnih uređaja brišu se prije svake radnje održavanja.

                  7.

                  Za postupanje po zahtjevima za provjeru iz Priloga I. upotrebljavaju se jedino kriptografski proizvodi odobreni u skladu s pravilima primjenjivima u okviru institucija Unije u području zaštite KCUI-ja.

      PRILOG V.

         SIGURNOST U SLUČAJU VANJSKE INTERVENCIJE

                  1.

                  Ovaj prilog propisuje odredbe za provedbu članka 11.

                  2.

                  Pristup podacima FIDUCIA ugovaratelji mogu imati samo u okviru održavanja informacijskih i komunikacijskih sustava izoliranih od informatičke mreže ili prilikom intervencije koja zahtijeva hitno premještanje podataka FIDUCIA kako bi ih se smjestilo na sigurno mjesto.

                  3.

                  Tijelo za sigurnost izrađuje smjernice u području vanjske intervencije koje osobito obuhvaćaju ovlast osoblja ugovaratelja kao i sadržaj ugovora iz tog priloga.

                  4.

                  Dokumenti u vezi s postupcima javne nabave i ugovor o održavanju informacijskih i komunikacijskih sustava izoliranih od informatičke mreže označavaju se oznakom FIDUCIA ako sadržavaju podatke čije bi otkrivanje moglo ugroziti sigurnost Unije ili jedne ili više njezinih država članica ili vođenje njihovih međunarodnih odnosa. Prilog o sigurnosnim aspektima tog ugovora sadržava odredbe koje obvezuju ugovaratelja na poštovanje minimalnih standarda propisanih ovom odlukom. Nepoštovanje tih minimalnih standarda može biti dovoljan razlog za raskid ugovora.

                  5.

                  Ugovor koji podrazumijeva intervencije koje zahtijevaju hitno premještanje podataka FIDUCIA na sigurno mjesto navodi broj službenika za sigurnost koji moraju imati sigurnosnu ovlast. Ne sadržava nikakve detalje o postupcima koje treba provesti. Taj se ugovor ne označava oznakom FIDUCIA.

                  6.

                  Ugovaratelj ne može podugovoriti aktivnosti definirane u pozivu na nadmetanje i u ugovoru koji uključuje ili zahtijeva pristup podacima FIDUCIA.


title: Odluka Vijeća (EU) 2017/449 od 7. ožujka 2017. o stajalištu koje treba zauzeti u ime Europske unije na 60. sjednici Komisije za opojne droge o uvrštavanju tvari u tablice u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971.

text:
               15.3.2017

               HR

               Službeni list Europske unije

               L 69/25

         ODLUKA VIJEĆA (EU) 2017/449
   od 7. ožujka 2017.
   o stajalištu koje treba zauzeti u ime Europske unije na 60. sjednici Komisije za opojne droge o uvrštavanju tvari u tablice u Jedinstvenoj konvenciji o opojnim drogama iz 1961., kako je izmijenjena Protokolom iz 1972., i Konvenciji o psihotropnim tvarima iz 1971.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 83. stavak 1. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Jedinstvena konvencija Ujedinjenih naroda (UN) o opojnim drogama iz 1961., kako je izmijenjena Protokolom iz 1972., („Konvencija o opojnim drogama”) stupila je na snagu 8. kolovoza 1975.

               (2)

               Na temelju članka 3. Konvencije o opojnim drogama Komisija za opojne droge može odlučiti dodati tvari u tablice u toj konvenciji. Tablice može mijenjati samo u skladu s preporukama Svjetske zdravstvene organizacije (WHO), no može odlučiti i da neće unijeti promjene koje preporuči WHO.

               (3)

               Konvencija UN-a o psihotropnim tvarima iz 1971. („Konvencija o psihotropnim tvarima”) stupila je na snagu 16. kolovoza 1976.

               (4)

               Na temelju članka 2. Konvencije o psihotropnim tvarima Komisija za opojne droge može, na temelju preporuka WHO-a, odlučiti dodati tvari u tablice u toj konvenciji ili ih brisati iz njih. Ona ima široke diskrecijske ovlasti uzimati u obzir gospodarske, društvene, pravne, administrativne i druge čimbenike, no ne može proizvoljno djelovati.

               (5)

               Promjene u tablicama obiju konvencija imaju izravne posljedice na područje primjene prava Unije u području kontrole droga. Okvirna odluka Vijeća 2004/757/PUP (1) primjenjuje se na tvari navedene u tablicama priloženima Konvenciji o opojnim drogama i Konvenciji o psihotropnim tvarima. Odluka Vijeća 2005/387/PUP (2) ne primjenjuje se na tvari navedene u tablicama priloženima Konvenciji o opojnim drogama i Konvenciji o psihotropnim tvarima. Stoga se svaka promjena tablica priloženih tim konvencijama izravno uključuje u zajednička pravila Unije.

               (6)

               Komisija za opojne droge trebala bi na svojoj 60. sjednici od 13. do 17. ožujka 2017. u Beču odlučiti o dodavanju deset novih tvari u tablice u konvencijama.

               (7)

               Unija nije stranka relevantnih konvencija UN-a. Ima status promatrača u Komisiji za opojne droge, u kojoj je trenutačno 12 država članica s pravom glasa. Stoga je potrebno da države članice izraze stajalište Unije o uvrštavanju tvari u tablice u Konvenciji o opojnim drogama i Konvenciji o psihotropnim tvarima.

               (8)

               Stajalište koje treba zauzeti u ime Unije na sljedećoj sjednici Komisije za opojne droge odnosi se samo na uvrštavanje tvari u tablice u konvencijama. Pitanja koja se ne odnose na uvrštavanje tvari u tablice nisu predmet ove Odluke i države članice njima će se prema potrebi baviti koordinacijom na marginama sjednice Komisije za opojne droge. Ovom Odlukom ne dovodi se u pitanje razgraničenje nadležnosti između Unije i država članica u pogledu drugih pitanja u vezi s konvencijama.

               (9)

               WHO je 2. prosinca 2016. preporučio glavnom tajniku UN-a da doda dvije nove tvari u Tablicu I. Konvencije o opojnim drogama i osam novih tvari u Tablicu II. Konvencije o psihotropnim tvarima.

               (10)

               Kako je procijenio Stručni odbor WHO-a za ovisnosti o drogama („Stručni odbor”), tvar U-47700 (3,4-dikloro-N-(2-dimetilamino-cikloheksil)-N-metilbenzamid) može se zloupotrebljavati i djeluje štetno slično kontroliranim opioidima, kao što su morfij i AH-7921, koji su uvršteni u Tablicu I. Konvencije o opojnim drogama. Ta tvar nema zabilježenu terapijsku primjenu, a njezino je uzimanje rezultiralo smrtnim slučajevima. Postoji dovoljno dokaza da se zloupotrebljava ili da će se vjerojatno zloupotrebljavati te da može postati javnozdravstveni i društveni problem što opravdava njezino stavljanje pod međunarodnu kontrolu. Zbog toga WHO preporučuje da se tvar U-47700 uvrsti u Tablicu I. Konvencije o opojnim drogama.

               (11)

               Europski centar za praćenje droga i ovisnosti o drogama prati U-47700 kao novu psihoaktivnu tvar u skladu s Odlukom 2005/387/PUP. Tvar U-47700 otkrivena je u 14 država članica. Otvoreno se prodaje na tržištu. Dovedena je u vezu s događajima s teškim posljedicama, uključujući i smrtne slučajeve, te je za nju izdano javnozdravstveno upozorenje u okviru sustava ranog upozoravanja u Uniji.

               (12)

               Stoga bi države članice trebale zauzeti stajalište da se U-47700 doda u Tablicu I. Konvencije o opojnim drogama.

               (13)

               Kako je procijenio Stručni odbor, butirfentanil (N-fenil-N-[1-(2-feniletil)-4-piperidinil]butanamid) može se zloupotrebljavati i djeluje štetno slično kontroliranim opioidima, kao što su morfij i fentanil, koji su uvršteni u Tablicu I. Konvencije o opojnim drogama. Može ga se i pretvoriti u fentanil. Nema zabilježenu terapijsku primjenu, a njegovo je uzimanje rezultiralo smrtnim slučajevima. Postoji dovoljno dokaza da se zloupotrebljava ili da će se vjerojatno zloupotrebljavati te da može biti javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se butirfentanil uvrsti u Tablicu I. Konvencije.

               (14)

               Europski centar za praćenje droga i ovisnosti o drogama prati butirfentanil kao novu psihoaktivnu tvar u skladu s Odlukom 2005/387/PUP. Butirfentanil je otkriven u šest država članica. Otvoreno se prodaje na tržištu. Doveden je u vezu s događajima s teškim posljedicama, otkriven je u najmanje jednom smrtnom slučaju, te je za njega izdano javnozdravstveno upozorenje u okviru sustava ranog upozoravanja u Uniji.

               (15)

               Stoga bi države članice trebale zauzeti stajalište da se butirfentanil doda u Tablicu I. Konvencije o opojnim drogama.

               (16)

               Kako je procijenio Stručni odbor, zloupotreba 4-metiletkatinona (4-MEC) (2-(etilamino)-1-(4-metilfenil) propan-1-on) povezana je sa znatnim stupnjem rizika za javno zdravlje i društvo. Terapijska korist tvari 4-MEC nije zabilježena. Stručni odbor utvrdio je da 4-MEC ima potencijal za zloupotrebu i štetno djelovanje slično tvarima uvrštenima u Tablicu II. Konvencije o psihotropnim tvarima. Stručni odbor smatra da ima dovoljno dokaza da se 4-MEC zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se 4-MEC uvrsti u Tablicu II. Konvencije o psihotropnim tvarima.

               (17)

               Europski centar za praćenje droga i ovisnosti o drogama prati 4-MEC kao novu psihoaktivnu tvar u skladu s Odlukom 2005/387/PUP. 4-MEC otkriven je u 19 država članica. Otvoreno se prodaje na tržištu. Doveden je u vezu s malim brojem događaja s teškim posljedicama, među kojima su i smrtni slučajevi.

               (18)

               Stoga bi države članice trebale zauzeti stajalište da se 4-MEC doda u Tablicu II. Konvencije o psihotropnim tvarima.

               (19)

               Kako je procijenio Stručni odbor, zloupotreba etilona (1-(2H-1,3-benzodioksol-5-il)-2-(etilamino)propan-1-on) povezana je sa znatnim stupnjem rizika za javno zdravlje i društvo. Terapijska korist etilona nije zabilježena. Stručni odbor utvrdio je da etilon (1-(2H-1,3-benzodioksol-5-il)-2-(etilamino)propan-1-on) ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se etilon zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se etilon uvrsti u Tablicu II. Konvencije o psihotropnim tvarima.

               (20)

               Europski centar za praćenje droga i ovisnosti o drogama prati etilon kao novu psihoaktivnu tvar u skladu s Odlukom 2005/387/PUP. Etilon je otkriven u 19 država članica. Otvoreno se prodaje na tržištu. Doveden je u vezu s malim brojem događaja s teškim posljedicama, među kojima su i smrtni slučajevi.

               (21)

               Stoga bi države članice trebale zauzeti stajalište da se etilon doda u Tablicu II. Konvencije o psihotropnim tvarima.

               (22)

               Kako je procijenio Stručni odbor, zloupotreba pentedrona ili alfa-metilaminovalerofenona (2-(metilamino)-1-fenilpentan-1-on) povezana je sa znatnim stupnjem rizika za javno zdravlje i društvo. Terapijska korist pentedrona nije zabilježena. Stručni odbor utvrdio je da pentadron ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se pentedron zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se pentedron uvrsti u Tablicu II. Konvencije o psihotropnim tvarima.

               (23)

               Europski centar za praćenje droga i ovisnosti o drogama prati pentedron kao novu psihoaktivnu tvar u skladu s Odlukom 2005/387/PUP. Pentedron je otkriven u 18 država članica. Otvoreno se prodaje na tržištu. Doveden je u vezu s malim brojem događaja s teškim posljedicama, među kojima su i smrtni slučajevi.

               (24)

               Stoga bi države članice trebale zauzeti stajalište da se pentedron doda u Tablicu II. Konvencije o psihotropnim tvarima.

               (25)

               Kako je procijenio Stručni odbor, zloupotreba etilfenidata (EPH) (etil fenil(piperidin-2-il)acetat) povezana je sa znatnim stupnjem rizika za javno zdravlje i društvo. Terapijska korist etilfenidata nije zabilježena. Stručni odbor utvrdio je da etilfenidat ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se etilfenidat zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se etilfenidat uvrsti u Tablicu II. Konvencije o psihotropnim tvarima.

               (26)

               Europski centar za praćenje droga i ovisnosti o drogama prati etilfenidat kao novu psihoaktivnu tvar u skladu s Odlukom 2005/387/PUP. Etilfenidat je otkriven u 13 država članica. Otvoreno se prodaje na tržištu. Doveden je u vezu s događajima s teškim posljedicama, među kojima su infekcije mekog tkiva i smrtni slučajevi. Za infekcije mekog tkiva zbog intravenoznog uzimanja izdano je javnozdravstveno upozorenje u okviru sustava ranog upozoravanja u Uniji.

               (27)

               Stoga bi države članice trebale zauzeti stajalište da se etilfenidat doda u Tablicu II. Konvencije o psihotropnim tvarima.

               (28)

               Kako je procijenio Stručni odbor, zloupotreba metiopropamina (MPA) (N-metil-1-(tiofen-2-il)propan-2-amin) povezana je sa znatnim stupnjem rizika za javno zdravlje i društvo. Terapijska korist metiopropamina nije zabilježena. Stručni odbor utvrdio je da metiopropamin ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se MPA zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se metiopropamin uvrsti u Tablicu II. Konvencije o psihotropnim tvarima.

               (29)

               Europski centar za praćenje droga i ovisnosti o drogama prati metiopropamin kao novu psihoaktivnu tvar u skladu s Odlukom 2005/387/PUP. Metiopropamin je otkriven u 17 država članica. Otvoreno se prodaje na tržištu. Doveden je u vezu s događajima s teškim posljedicama, među kojima su i smrtni slučajevi.

               (30)

               Stoga bi države članice trebale zauzeti stajalište da se metiopropamin doda u Tablicu II. Konvencije o psihotropnim tvarima.

               (31)

               Kako je procijenio Stručni odbor, zloupotreba tvari MDMB-CHMICA (metil N-{[1-(cikloheksilmetil)-1H-indol-3-il]karbonil}-3-metil-L-valinat) povezana je sa znatnim stupnjem rizika za javno zdravlje i društvo. Terapijska korist tvari MDMB-CHMICA nije zabilježena. Stručni odbor utvrdio je da MDMB-CHMICA ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se MDMB-CHMICA zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se MDMB-CHMICA uvrsti u Tablicu II. Konvencije o psihotropnim tvarima.

               (32)

               Prema izvješću o procjeni rizika koje je Europski centar za praćenje droga i ovisnosti o drogama sastavio na temelju članka 6. stavaka 2., 3. i 4. Odluke 2005/387/PUP te 28. srpnja 2016. podnio Komisiji i Vijeću postoji velik rizik od akutne toksičnosti tvari MDMB-CHMICA zbog snažnog djelovanja te tvari te njezine vrlo promjenjive količine u „legalnim drogama”. Osam država članica izvijestilo je o ukupno 28 smrtnih slučajeva i 25 slučajeva akutnog trovanja povezanih s tvari MDMB-CHMICA. Komisija je stoga 31. kolovoza 2016. donijela prijedlog da se MDMB-CHMICA podvrgne kontrolnim mjerama unutar Unije.

               (33)

               Stoga bi države članice trebale zauzeti stajalište da se MDMB-CHMICA doda u Tablicu II. Konvencije o psihotropnim tvarima.

               (34)

               Kako je procijenio Stručni odbor, zloupotreba tvari 5F-APINACA ili 5F-AKB-48 (N-(adamantan-1-il)-1-(5-fluoropentil)-1H-indazol-3-karboksamid) povezana je sa znatnim stupnjem rizika za javno zdravlje i društvo. Terapijska korist tvari 5F-APINACA nije zabilježena. Stručni odbor utvrdio je da 5F-APINACA ima potencijal za zloupotrebu i štetno djelovanje slično tvarima uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se tvar 5F-APINACA zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njezino stavljanje pod međunarodnu kontrolu. Zbog toga WHO preporučuje da se 5F-APINACA uvrsti u Tablicu II. Konvencije o psihotropnim tvarima.

               (35)

               Europski centar za praćenje droga i ovisnosti o drogama prati 5F-APINACA kao novu psihoaktivnu tvar u skladu s Odlukom 2005/387/PUP. 5F-APINACA otkriven je u 23 države članice. Otvoreno se prodaje na tržištu. Doveden je u vezu s događajima s teškim posljedicama, među kojima su i smrtni slučajevi.

               (36)

               Stoga bi države članice trebale zauzeti stajalište da se 5F-APINACA doda u Tablicu II. Konvencije o psihotropnim tvarima.

               (37)

               Kako je procijenio Stručni odbor, zloupotreba tvari XLR-11 [1-(5-fluoropentil)-1H-indol-3-il](2,2,3,3-tetrametilciklopropil)metanon povezana je sa znatnim stupnjem rizika za javno zdravlje i društvo. Terapijska korist tvari XLR-11 nije zabilježena. Stručni odbor utvrdio je da XLR-11 ima potencijal za zloupotrebu i štetno djelovanje slično tvarima JWH-018 i AM-2201 uvrštenim u Tablicu II. Konvencije o psihotropnim tvarima. Stručni odbor smatra da ima dovoljno dokaza da se XLR-11 zloupotrebljava ili da će se vjerojatno zloupotrebljavati te stoga predstavlja javnozdravstveni i društveni problem što opravdava njegovo stavljanje pod međunarodnu kontrolu. Zbog toga WHO preporučuje da se XLR-11 uvrsti u Tablicu II. Konvencije o psihotropnim tvarima.

               (38)

               Europski centar za praćenje droga i ovisnosti o drogama prati XLR-11 kao novu psihoaktivnu tvar u skladu s Odlukom 2005/387/PUP. XLR-11 otkriven je u 17 država članica. Otvoreno se prodaje na tržištu. Doveden je u vezu s malim brojem događaja s teškim posljedicama, među ostalim je otkriven u najmanje jednom smrtnom slučaju, te je za njega izdano javnozdravstveno upozorenje u okviru sustava ranog upozoravanja u Uniji.

               (39)

               Stoga bi države članice trebale zauzeti stajalište da se XLR-11 doda u Tablicu II. Konvencije o psihotropnim tvarima.

               (40)

               Okvirna odluka 2004/757/PUP i Odluka 2005/387/PUP obvezujuće su za Dansku te ona stoga sudjeluje u donošenju i primjeni ove Odluke.

               (41)

               Okvirna odluka 2004/757/PUP i Odluka 2005/387/PUP obvezujuće su za Irsku te ona stoga sudjeluje u donošenju i primjeni ove Odluke.

               (42)

               Okvirna odluka 2004/757/PUP ni Odluka 2005/387/PUP nisu obvezujuće za Ujedinjenu Kraljevinu te ona stoga ne sudjeluje u donošenju ove Odluke, ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Stajalište koje države članice trebaju zauzeti u ime Unije u okviru Komisije za opojne droge na njezinoj 60. sjednici od 13. do 17. ožujka 2017., kada će to tijelo odlučivati o dodavanju tvari u tablice u Jedinstvenoj konvenciji Ujedinjenih naroda o opojnim drogama iz 1961., kako je izmijenjena Protokolom iz 1972., i Konvenciji Ujedinjenih naroda o psihotropnim tvarima iz 1971., u skladu je s Prilogom ovoj Odluci.
   Djelujući zajednički u interesu Unije, stajalište izražavaju države članice koje su članice Komisije za opojne droge.
   Članak 2.
   Ova je Odluka upućena državama članicama u skladu s Ugovorima.

      Sastavljeno u Bruxellesu 7. ožujka 2017.

            Za Vijeće

            Predsjednik

         L. GRECH

      (1)  Okvirna odluka Vijeća 2004/757/PUP od 25. listopada 2004. o utvrđivanju minimalnih odredaba vezanih za elemente kaznenih djela i sankcija u području nezakonite trgovine drogom (SL L 335, 11.11.2004., str. 8.).

      (2)  Odluka Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (SL L 127, 20.5.2005., str. 32.).

      PRILOG
      Stajalište koje države članice koje su članice Komisije za opojne droge trebaju zauzeti, djelujući zajednički u interesu Unije, na 60. sjednici Komisije za opojne droge od 13. do 17. ožujka 2017. u pogledu promjena opsega kontrole tvari:

                  (1)

                  U-47700 treba uvrstiti u Tablicu I. Jedinstvene konvencije o opojnim drogama iz 1961. kako je izmijenjena Protokolom iz 1972.

                  (2)

                  Butirfentanil treba uvrstiti Tablicu I. Jedinstvene konvencije o opojnim drogama iz 1961. kako je izmijenjena Protokolom iz 1972.

                  (3)

                  4-MEC (4-metiletkatinon) treba uvrstiti u Tablicu II. Konvencije o psihotropnim tvarima iz 1971.

                  (4)

                  Etilon treba uvrstiti u Tabicu II. Konvencije o psihotropnim tvarima iz 1971.

                  (5)

                  Pentedron (alfa-metilaminovalerofenon) treba uvrstiti u Tablicu II. Konvencije o psihotropnim tvarima iz 1971.

                  (6)

                  Etilfenidat (EPH) treba uvrstiti u Tablicu II. Konvencije o psihotropnim tvarima iz 1971.

                  (7)

                  Metiopropamin (MPA) treba uvrstiti u Tablicu II. Konvencije o psihotropnim tvarima iz 1971.

                  (8)

                  MDMB-CHMICA treba uvrstiti u Tablicu II. Konvencije o psihotropnim tvarima iz 1971.

                  (9)

                  5F-APINACA (5F-AKB48) treba uvrstiti u Tablicu II. Konvencije o psihotropnim tvarima iz 1971.

                  (10)

                  XLR-11 treba uvrstiti u Tablicu II. Konvencije o psihotropnim tvarima iz 1971.


title: Odluka Vijeća (EU) 2016/1224 od 18. srpnja 2016. o sklapanju Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Mađarske, Republike Malte, Republike Poljske, Republike Slovenije i Slovačke Republike Europskoj uniji

text:
               28.7.2016

               HR

               Službeni list Europske unije

               L 202/1

         ODLUKA VIJEĆA (EU) 2016/1224
   od 18. srpnja 2016.
   o sklapanju Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Mađarske, Republike Malte, Republike Poljske, Republike Slovenije i Slovačke Republike Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 217., u vezi s člankom 218. stavkom 6. točkom (a) i člankom 218. stavkom 8.,
   uzimajući u obzir Akt o pristupanju iz 2003., a posebno njegov članak 6. stavak 2.,
   uzimajući u obzir prijedlog Europske komisije,
   uzimajući u obzir prethodnu suglasnost Europskog parlamenta,
   budući da:

               (1)

               Protokol uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, (dalje u tekstu „Protokol”) potpisan je u ime Unije zajednice i njezinih država članica 1. travnja 2015.

               (2)

               Protokol bi trebalo odobriti,

         DONIJELO JE OVU ODLUKU:
   Članak 1.
   Protokol uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Češke Republike, Republike Estonije, Republike Cipra, Republike Latvije, Republike Litve, Mađarske, Republike Malte, Republike Poljske, Republike Slovenije i Slovačke Republike Europskoj uniji odobrava se u ime Unije i njezinih država članica (1).
   Članak 2.
   Predsjednik Vijeća, u ime Unije, daje sljedeću obavijest:

      „Stupanjem na snagu Ugovora iz Lisabona 1. prosinca 2009. Europska unija je zamijenila i naslijedila Europsku zajednicu te od tog datuma izvršava sva prava i preuzima sve obveze Europske zajednice. Stoga se sva upućivanja na ‚Europsku zajednicu’ ili na ‚Zajednicu’ u tekstovima Euro-mediteranskog sporazuma i Protokola smatraju upućivanjima na ‚Europsku uniju’ ili na ‚Uniju’.”

   Članak 3.
   Ova odluka stupa na snagu na dan donošenja.

      Sastavljeno u Bruxellesu 18. srpnja 2016.

            Za Vijeće

            Predsjednica

         F. MOGHERINI

      (1)  Protokol je priložen odluci o njegovom potpisivanju.


title: : Odluka Izvršnog odbora od 28. travnja 1999. o nezakonitoj trgovini vatrenim oružjem (SCH/Com-ex (99) 10)

text:
               19/Sv. 009

               HR

               Službeni list Europske unije

               192

         41999D0010

               L 239/469

               SLUŽBENI LIST EUROPSKE UNIJE

               28.04.1999.

         ODLUKA IZVRŠNOG ODBORA
   od 28. travnja 1999.
   o nezakonitoj trgovini vatrenim oružjem
   (SCH/Com-ex (99) 10)
   IZVRŠNI ODBOR
   uzimajući u obzir članak 132. Konvencije o provedbi Schengenskog sporazuma,
   uzimajući u obzir članak 9. gore navedene Konvencije,
   ODLUČIO JE:
   Ubuduće, ugovorne će stranke svake godine do 31. srpnja podnositi svoje nacionalne godišnje podatke o nezakonitoj trgovini oružjem za prethodnu godinu na temelju zajedničke tablice za prikupljanje statističkih podataka priložene dokumentu SCH/I-ar (98) 32.

      Luxembourg, 28. travnja 1999.

            Predsjedatelj

         C. H. SCHAPPER

   SCH/I-Ar (98) 32
   PRILOG
   1.   Ukupni broj zaplijenjenog oružja
       (1)
      tijekom razdoblja
       (2)
      od … do…
       (7)

               Referentno razdoblje

               Usporedno razdoblje

               Kategorija (3) A

               Kategorija B

               B 1 ručno oružje (4)

               B 2 dugo vatreno oružje (5)

               Ukupno:

               Kategorija C

               Kategorija D

               Ukupno:

               Kategorija X (6)

   2.   Država porijekla
       (8)
      vatrenog oružja zaplijenjenog tijekom razdoblja od … do…
       (9)

               Države potpisnice Schengenskog sporazuma

               Države koje nisu potpisnice
               Schengenskog sporazuma

               Kategorija A

               Kategorija B

               B 1 ručno oružje

               B 2 dugo vatreno oružje

               Ukupno:

               Kategorija C

               Kategorija D

               Ukupno

               Kategorija X

   3.   Prijevozna sredstva korištena za vatreno oružje zaplijenjeno tijekom razdoblja od … do …
       (10)
      (izraženo u %)

               Vlak

               Autobus

               Teška teretna vozila

               Automobil

               Zrakoplov

               Brod

               Poštanska
               pošiljka

               Kategorija A

               Kategorija B

               B 1 ručno oružje

               B 2 dugo vatreno oružje

               Kategorija C

               Kategorija D

               Kategorija X

   4.   Glavne krijumčarske rute za vatreno oružje zaplijenjeno tijekom razdoblja od … do …
       (12)

      (Navesti tri najčešće rute korištene po kategoriji)

               Država podrijetla (11)

               Država tranzita

               Država zapljene

               Kategorija A

               1

               2

               3

               Kategorija B

               B 1 ručno oružje

               1

               2

               3

               B 2 dugo vatreno oružje

               1

               2

               3

               Kategorija C

               1

               2

               3

               Kategorija D

               1

               2

               3

               Kategorija X

               1

               2

               3

      (1)  Uključuje nezakonitu trgovinu, posjedovanje, nezakonit uvoz i nezakonito nošenje oružja.

      (2)  Ako je moguće, trebalo bi definirati na osnovi kalendarske godine, npr. 1996.

      (3)  Kategorija vatrenog oružja na temelju Direktive 91/477/EEZ

      (4)  Ručno oružje do 60 cm ukupne duljine.

      (5)  Dugo vatreno oružje.

      (6)  Uključuje vatreno oružje koje se ne može podvesti pod kategorije od A do C, kao što je oružje korišteno kao upozorenje, oružje koje sadrži iritirajuće tvari ili sprejevi za samoobranu.

      (7)  Čimbenici vrijedni pažnje, koji utječu na podatke, trebaju se navesti posebno, ne u tablicu (kao što je 1000 komada zaplijenjenog vatrenog oružja u pojedinačnoj operaciji, posebno česte zapljene jedne specifične vrste vatrenog oružja).

      (8)  Država porijekla ≠ država proizvodnje.

      (9)  Čimbenici vrijedni pažnje koji utječu na podatke trebaju se navesti posebno, ne u tablicu (kao što je 1000 komada zaplijenjenog vatrenog oružja u pojedinačnoj operaciji, posebno česte zapljene jedne specifične vrste vatrenog oružja).

      (10)  Čimbenici vrijedni pažnje koji utječu na podatke trebaju se navesti posebno, ne u tablicu (kao što je 1000 komada zaplijenjenog vatrenog oružja u pojedinačnoj operaciji, posebno česte zapljene jedne specifične vrste vatrenog oružja).

      (11)  Država porijekla ≠ država proizvodnje.

      (12)  Čimbenici vrijedni pažnje koji utječu na podatke trebaju se navesti posebno, ne u tablicu (kao što je 1000 komada zaplijenjenog vatrenog oružja u pojedinačnoj operaciji, posebno česte zapljene jedne specifične vrste vatrenog oružja).


title: Odluka Vijeća (EU) 2017/225 od 7. veljače 2017. o sklapanju, u ime Unije, Sporazuma između Europske unije i Tuvalua o izuzeću od obveze posjedovanja vize za kratkotrajni boravak

text:
               10.2.2017

               HR

               Službeni list Europske unije

               L 35/1

         ODLUKA VIJEĆA (EU) 2017/225
   od 7. veljače 2017.
   o sklapanju, u ime Unije, Sporazuma između Europske unije i Tuvalua o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 6. drugim podstavkom točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Komisija je u ime Unije u pregovorima dogovorila sporazum s Tuvaluom o izuzeću od obveze posjedovanja vize za kratkotrajni boravak („Sporazum”).

               (2)

               U skladu s Odlukom Vijeća (EU) 2016/1342 (2), Sporazum je potpisan i privremeno se primjenjuje od 1. srpnja 2016.

               (3)

               Sporazumom se osniva Zajednički odbor stručnjaka za upravljanje Sporazumom. Uniju u tom Zajedničkom odboru treba predstavljati Komisija, kojoj bi trebali pomagati predstavnici država članica.

               (4)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Tuvalua o izuzeću od obveze posjedovanja vize za kratkotrajni boravak odobrava se u ime Unije.
   Članak 2.
   Predsjednik Vijeća u ime Unije šalje obavijest predviđenu u članku 8. stavku 1. Sporazuma (5).
   Članak 3.
   Komisija, uz pomoć predstavnika država članica, predstavlja Uniju u Zajedničkom odboru stručnjaka koji je osnovan na temelju članka 6. Sporazuma.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 7. veljače 2017.

            Za Vijeće

            Predsjednik

         L. GRECH

      (1)  Suglasnost dana 1. prosinca 2016.

      (2)  Odluka Vijeća (EU) 2016/1342 od 24. lipnja 2016. o potpisivanju, u ime Unije, i privremenoj primjeni Sporazuma između Europske unije i Tuvalua o izuzeću od obveze posjedovanja vize za kratkotrajni boravak (SL L 213, 6.8.2016., str. 1.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka (EU) 2016/1975 Europske središnje banke od 8. studenoga 2016. o daljnjem delegiranju ovlasti za dodjelu privremene akreditacije (ESB/2016/39)

text:
               11.11.2016

               HR

               Službeni list Europske unije

               L 304/9

         ODLUKA (EU) 2016/1975 EUROPSKE SREDIŠNJE BANKE
   od 8. studenoga 2016.
   o daljnjem delegiranju ovlasti za dodjelu privremene akreditacije (ESB/2016/39)
   IZVRŠNI ODBOR EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno njegov članak 128.,
   uzimajući u obzir Statut Europskog sustava središnjih banaka i Europske središnje banke, a posebno njegov članak 16.,
   uzimajući u obzir Odluku ESB/2013/54 od 20. prosinca 2013. o postupcima za akreditaciju za proizvođače zaštićenih elemenata eura i elemenata eura i o izmjeni Odluke ESB/2008/3 (1), a posebno njezin članak 3. stavak 2.,
   budući da:

               (1)

               Izvršni odbor nadležan je za donošenje svih odluka u vezi s akreditacijom proizvođača na temelju članka 6., članaka 16. do 18. i članka 20. Odluke ESB/2013/54 i za daljnje prenošenje ovlasti za dodjelu privremene akreditacije na temelju članka 6. te Odluke jednom ili više svojih članova.

               (2)

               Kako bi se postupak akreditacije dalje pojednostavnio, ovlasti za dodjelu privremene akreditacije potrebno je dalje prenijeti članu Izvršnog odbora koji je nadležan za Upravu Novčanice.

               (3)

               Kako bi se zaštitila kolektivna odgovornost Izvršnog odbora, član Izvršnog odbora kojem je dodijeljeno daljnje prenošenje ovlasti, trebao bi dostaviti izvješće o odlukama o akreditaciji, osim ako nisu dodijeljene nikakve odluke o akreditaciji.

               (4)

               Odluka ESB/2012/15 (2) poziva se na nadležnosti dodijeljene Izvršnom odboru u skladu s člankom 2. stavkom 3. Odluke ESB/2011/8 (3) i člankom 2. stavkom 4. Odluke ESB/2010/22 (4). Odluke ESB/2011/8 i ESB/2010/22 stavljene su izvan snage Odlukom ESB/2013/54. Radi jasnoće potrebno je također staviti izvan snage Odluku ESB/2012/15.

               (5)

               Budući da je potrebno učinkovito organizirati postupak akreditacije, te imajući u vidu zahtjeve za akreditaciju koji još nisu riješeni, daljnje prenošenje ovlasti trebalo bi se provesti što je prije moguće te bi trebalo stupiti na snagu na dan nakon objave u Službenom listu Europske unije,

         DONIO JE OVU ODLUKU:
   Članak 1.
   Daljnje prenošenje ovlasti
   Izvršni odbor dalje prenosi ovlast za dodjelu privremene akreditacije na temelju članka 6. Odluke ESB/2013/54 članu Izvršnog odbora koji je nadležan za Upravu Novčanice.
   Članak 2.
   Obveza izvješćivanja
   Član Izvršnog odbora koji je nadležan za Upravu Novčanice dužan je podnijeti godišnje izvješće Izvršnom odboru o dodijeljenim akreditacijama u skladu s člankom 1., osim ako nisu dodijeljene nikakve akreditacije.
   Članak 3.
   Stavljanje izvan snage
   Odluka ESB/2012/15 stavlja se izvan snage.
   Članak 4.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Frankfurtu na Majni 8. studenoga 2016.

            Predsjednik ESB-a

         Mario DRAGHI

      (1)  SL L 57, 27.2.2014., str. 29.

      (2)  Odluka ESB/2012/15 od 17. srpnja 2012. o daljnjem prenošenju ovlasti za dodjelu, obnovu ili produljenje akreditacija (SL L 209, 4.8.2012., str. 17.).

      (3)  Odluka ESB/2011/8 od 21. lipnja 2011. o postupcima za okolišnu te zdravstvenu i sigurnosnu akreditaciju za izradu euronovčanica (SL L 176, 5.7.2011., str. 52.).

      (4)  Odluka ESB/2010/22 od 25. studenoga 2010. o postupku za akreditaciju kvalitete proizvođača euronovčanica (SL L 330, 15.12.2010., str. 14.).


title: Odluka Vijeća (ZVSP) 2017/347 od 27. veljače 2017. o produljenju mandata posebnog predstavnika Europske unije u Bosni i Hercegovini

text:
               28.2.2017

               HR

               Službeni list Europske unije

               L 50/70

         ODLUKA VIJEĆA (ZVSP) 2017/347
   od 27. veljače 2017.
   o produljenju mandata posebnog predstavnika Europske unije u Bosni i Hercegovini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 19. siječnja 2015. donijelo Odluku (ZVSP) 2015/77 (1) o imenovanju g. Lars-Gunnara WIGEMARKA posebnim predstavnikom Europske unije (PPEU) u Bosni i Hercegovini (BiH). Mandat PPEU-a istječe 28. veljače 2017.

               (2)

               Mandat PPEU-a trebalo bi produljiti za daljnje razdoblje od 16 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla otežati ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Lars-Gunnara WIGEMARKA kao PPEU-a u Bosni i Hercegovini (BiH) produljuje se do 30. lipnja 2018. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   1.   Mandat PPEU-a temelji se na sljedećim ciljevima politike Unije u BiH:

               (a)

               kontinuiranom napretku u procesu stabilizacije i pridruživanja;

               (b)

               stabilnoj, održivoj, mirnoj, višeetničkoj i ujedinjenoj BiH koja mirno surađuje sa svojim susjedima; i

               (c)

               osiguravanju da je BiH nepovratno na putu prema članstvu u Uniji.

         2.   Unija će također nastaviti podupirati provedbu Općeg okvirnog sporazuma za mir (GFAP) u BiH.
   Članak 3.
   Mandat
   Kako bi se ostvarili ciljevi politike, PPEU ima sljedeći mandat:

               (a)

               ponuditi savjete Unije i olakšati politički proces, posebno promicanjem dijaloga između različitih razina vlasti;

               (b)

               osigurati dosljednost i koherentnost djelovanja Unije;

               (c)

               olakšati napredak u političkim, gospodarskim i europskim prioritetima, posebno poticanjem provedbe mehanizma koordinacije o pitanjima EU-a i daljnje provedbe Plana reformi;

               (d)

               pratiti i savjetovati izvršna i zakonodavna tijela na svim razinama vlasti u BiH te surađivati s tijelima i političkim strankama u BiH;

               (e)

               osigurati provedbu napora Unije u cijelom nizu aktivnosti u područjima vladavine prava i reforme sigurnosnog sektora, promicati sveukupnu koordinaciju napora Unije u borbi protiv organiziranog kriminala i korupcije kao i terorizma te davati lokalne političke smjernice za te napore i, u tom kontekstu, davati procjene i savjete VP-u i Komisiji, prema potrebi;

               (f)

               pružiti podršku pojačanoj i učinkovitijoj suradnji između kaznenog pravosuđa i policije u BiH kao i inicijativama čiji je cilj jačanje učinkovitosti i nepristranosti pravosudnih institucija, a posebno strukturiranom dijalogu o pravosuđu;

               (g)

               ne dovodeći u pitanje vojni zapovjedni lanac, ponuditi zapovjedniku snaga EU-a političke smjernice za vojna pitanja s lokalnom političkom dimenzijom, a posebno u vezi s osjetljivim operacijama, te za odnose s lokalnim tijelima i lokalnim medijima te doprinijeti savjetovanjima o Strateškom preispitivanju EUFOR-a/ALTHEA-e; savjetovati se sa zapovjednikom snaga EU-a prije poduzimanja političkog djelovanja koje može utjecati na sigurnosnu situaciju i koordinirati se u pogledu koherentnih poruka za lokalna tijela i druge međunarodne organizacije;

               (h)

               koordinirati napore Unije za informiranje javnosti u BiH o pitanjima u vezi s EU-om i provoditi te napore;

               (i)

               promicati proces integracije u EU ciljanom javnom diplomacijom i EU-ovim aktivnostima informiranja koje su osmišljene s ciljem osiguravanja šireg razumijevanja i potpore javnosti BiH u vezi s pitanjima koja su povezana s EU-om, između ostalog suradnjom s lokalnim akterima civilnog društva;

               (j)

               doprinositi razvoju i učvršćivanju poštovanja ljudskih prava i temeljnih sloboda u BiH u skladu s politikom EU-a o ljudskim pravima i smjernicama EU-a o ljudskim pravima,

               (k)

               ostvariti dijalog s odgovarajućim tijelima BiH u pogledu njihove pune suradnje s Međunarodnim kaznenim sudom za bivšu Jugoslaviju (MKSJ);

               (l)

               u skladu s procesom integracije u EU, savjetovati, pomagati, olakšavati i pratiti politički dijalog o potrebnim ustavnim i relevantnim zakonodavnim promjenama;

               (m)

               održavati bliske kontakte i bliska savjetovanja s visokim predstavnikom u BiH i drugim relevantnim međunarodnim organizacijama koje djeluju u zemlji; u tom kontekstu, obavješćivati Vijeće o raspravama na terenu u pogledu međunarodne prisutnosti u zemlji, između ostalog u vezi s Uredom visokog predstavnika;

               (n)

               prema potrebi, pružati savjete VP-u u vezi s fizičkim ili pravnim osobama protiv kojih bi se s obzirom na situaciju u BiH mogle odrediti mjere ograničavanja;

               (o)

               ne dovodeći u pitanje važeće zapovjedne lance, pomagati osigurati da se svi instrumenti Unije na terenu primjenjuju koherentno radi postizanja ciljeva politike Unije.

         Članak 4.
   Provedba mandata
   1.   PPEU je odgovoran za provedbu mandata, a djeluje pod nadležnošću VP-a.
   2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. ožujka 2017. do 30. lipnja 2018. iznosi 7 690 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije. Sudjelovanje fizičkih i pravnih osoba u dodjeli ugovorâ o javnoj nabavi od strane PPEU-a otvoreno je bez ograničenjâ. Osim toga, pravilo o podrijetlu ne primjenjuje se na robu koju kupuje PPEU.
   3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU-u se dodjeljuje posebno osoblje koje mu pomaže u provedbi mandata i doprinosu koherentnosti, vidljivosti i učinkovitosti ukupnog djelovanja Unije u BIH. PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva država članica koja ga upućuje, institucija Unije koja ga upućuje odnosno ESVD. Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
   3.   Sve upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje odnosno ESVD-a te izvršava svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i njegova osoblja
   Povlastice, imuniteti i dodatna jamstva potrebna za ispunjenje i neometano funkcioniranje misije PPEU-a i članova osoblja PPEU-a prema potrebi se usuglašavaju sa strankama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacija Unije i/ili države članice, prema potrebi, pružaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i na temelju sigurnosne situacije na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:

               (a)

               uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku sigurnost, za organizacijsku sigurnost i za sigurnost postupaka, kojim se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te koji uključuje plan za krizne situacije i plan evakuacije;

               (b)

               osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;

               (c)

               osigurava da svi članovi tima PPEU-a koje treba rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito podnosi usmena i pismena izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Aktivnosti PPEU-a koordiniraju se s aktivnostima Komisije te aktivnostima ostalih PPEU-ova koji djeluju u regiji, prema potrebi. PPEU održava redovite informativne sastanke za misije država članica i delegacije Unije.
   2.   Na terenu se održava bliska veza sa šefovima misija država članica i šefovima delegacija Unije u regiji. Oni ulažu sve napore kako bi pomogli PPEU-u u provedbi mandata. PPEU također surađuje s međunarodnim i regionalnim akterima na terenu, a posebno održava blisku koordinaciju s visokim predstavnikom u BiH.
   3.   U potporu operacijama Unije za upravljanje krizama, PPEU, zajedno s ostalim akterima Unije koji su prisutni na terenu, poboljšava širenje i razmjenu informacija između tih aktera Unije s ciljem postizanja visokog stupnja zajedničke osviještenosti o situaciji i procjene situacije.
   Članak 13.
   Pomoć u vezi sa zahtjevima
   PPEU i osoblje PPEU-a pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-ova u BiH te u tu svrhu osiguravaju administrativnu pomoć i pristup relevantnim spisima.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 30. rujna 2017. Vijeću, VP-u i Komisiji podnosi izvješće o napretku, a do 31. ožujka 2018. sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 27. veljače 2017.

            Za Vijeće

            Predsjednik

         K. MIZZI

      (1)  Odluka Vijeća (ZVSP) 2015/77 od 19. siječnja 2015. o imenovanju posebnog predstavnika Europske unije u Bosni i Hercegovini (SL L 13, 20.1.2015., str. 7.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: 2013/618/EU: Odluka Europskog parlamenta od 17. travnja 2013. o razrješnici za izvršenje proračuna zajedničkog poduzeća ENIAC za financijsku godinu 2011.

text:
               16.11.2013

               HR

               Službeni list Europske unije

               L 308/84

         ODLUKA EUROPSKOG PARLAMENTA
   od 17. travnja 2013.
   o razrješnici za izvršenje proračuna zajedničkog poduzeća ENIAC za financijsku godinu 2011.
   (2013/618/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2013/363/: Odluka Komisije 2013/363/Euratom od 17. svibnja 2013.

text:
               9.7.2013

               HR

               Službeni list Europske unije

               L 188/1

      ODLUKA KOMISIJE 2013/363/EURATOM OD 17. SVIBNJA 2013.

   Odluka i Sporazum bit će objavljeni u Posebnom izdanju Službenog lista Europske unije na hrvatskom jeziku ako zadovolje potrebne uvjete.


title: 2013/546/EU: Odluka Europskog parlamenta od 17. travnja 2013. o razrješnici za izvršenje općeg proračuna Europske unije za financijsku godinu 2011., dio V. – Revizorski sud

text:
               16.11.2013

               HR

               Službeni list Europske unije

               L 308/12

         ODLUKA EUROPSKOG PARLAMENTA
   od 17. travnja 2013.
   o razrješnici za izvršenje općeg proračuna Europske unije za financijsku godinu 2011., dio V. – Revizorski sud
   (2013/546/EU)
   Ovaj će dokument biti objavljen u Posebnom izdanju Službenog lista Europske unije na hrvatskom jeziku ako zadovolji potrebne uvjete.


title: Odluka Vijeća od 15. prosinca 2014. o imenovanju i zamjeni članova Upravnog odbora Europskog centra za razvoj strukovnog osposobljavanja

text:
               30.12.2014

               HR

               Službeni list Europske unije

               C 466/4

         ODLUKA VIJEĆA
   od 15. prosinca 2014.
   o imenovanju i zamjeni članova Upravnog odbora Europskog centra za razvoj strukovnog osposobljavanja
   (2014/C 466/02)
   VIJEĆE EUROPSKE UNIJE,
   uzimajući u obzir Uredbu Vijeća (EEZ) br. 337/75 od 10. veljače 1975. o osnivanju Europskog centra za razvoj strukovnog osposobljavanja (1), a posebno njezin članak 4.,
   uzimajući u obzir imenovanje koje je predložila latvijska vlada,
   budući da:

               (1)

               Svojom Odlukom od 16. srpnja 2012. (2) Vijeće je imenovalo članove Upravnog odbora Europskog centra za razvoj strukovnog osposobljavanja na razdoblje od 18. rujna 2012. do 17. rujna 2015.

               (2)

               Mjesto člana u Upravnom odboru Centra slobodno je za Latviju u kategoriji predstavnika vladâ, slijedom ostavke gđe Sande LIEPINE.

               (3)

               Članovi Upravnog odbora navedenog Centra trebali bi biti imenovani do kraja tekućeg mandata koji istječe 17. rujna 2015.,

         ODLUČILO JE:
   Jedini članak
   Sljedeća osoba imenuje se članom Upravnog odbora Europskog centra za razvoj strukovnog osposobljavanja do kraja mandata koji traje do 17. rujna 2015.:
   PREDSTAVNICI VLADÂ:

               LATVIJA

               gđa Inta ŠUSTA

      Sastavljeno u Bruxellesu 15. prosinca 2014.

            Za Vijeće

            Predsjednik

         M. MARTINA

      (1)  SL L 39, 13.2.1975., str. 1.

      (2)  SL C 228, 31.7.2012., str. 3.